b'\n_START_ARTICLE_\nHiilisykli\n_START_PARAGRAPH_\nHiilisykli (hiili-typpi-happi-sykli, CNO-sykli) on t\xc3\xa4htien keskustassa tapahtuva ydinreaktio, jossa hiili katalysoi vedyn muuttumista heliumiksi. T\xc3\xa4m\xc3\xa4 tarkoittaa sit\xc3\xa4, ett\xc3\xa4 hiili helpottaa vedyn yhdistymist\xc3\xa4 heliumiksi. Hiilisykli alkaa toimia 13 megakelvinin (miljoonan kelvinasteen) l\xc3\xa4mp\xc3\xb6tilassa, mutta siit\xc3\xa4 tulee t\xc3\xa4rke\xc3\xa4 osa t\xc3\xa4hden energiantuotannosta vasta 17 megakelvinin l\xc3\xa4mp\xc3\xb6tilassa. Toinen t\xc3\xa4htien sisuksissa toimiva reaktio on protoni-protoni-reaktio, joka on vallitseva mm. Auringossa. Hiilisykli tuottaa hyvin v\xc3\xa4h\xc3\xa4n energiaa Auringossa.\n_START_SECTION_\nHiilisyklin kulku\n_START_PARAGRAPH_\nHiiliatomi yhdistyy vetyatomiin, jolloin syntyy typpi-13-atomi ja fotoni gammas\xc3\xa4teilyalueella:_NEWLINE__6^{12} C + _1 H \\rightarrow _7^{13} N + \\gamma + 1,95 MeV._NEWLINE_Typpiatomi hajoaa positroniemissiolla hiili-13-atomiksi, positroniksi ja elektronin neutriinoksi:_NEWLINE__7^{13} N \\rightarrow _6^{13} C + e^+ + v_e + 2,22 MeV._NEWLINE_Hiiliatomi yhdistyy vetyatomin kanssa, syntyy typpi-14-atomi ja gammafotoni:_NEWLINE__6^{13} C + _1 H \\rightarrow _7^{14} N + \\gamma + 7,54 MeV._NEWLINE_Typpi-14 yhdistyy vedyn kanssa, syntyy happi-15-atomi ja gammafotoni:_NEWLINE__7^{14} N + _1 H \\rightarrow _8^{15} O + \\gamma + 7,35 MeV._NEWLINE_Happi hajoaa positroniemissiolla typpi-15-atomiksi, positroniksi ja neutriinoksi:_NEWLINE__8^{15} O \\rightarrow _7^{15} N + e^+ + v_e + 2,75 MeV._NEWLINE_Typpi yhdistyy vedyn kanssa, syntyy hiili-12-atomi ja helium-4-atomi:_NEWLINE__7^{15} N + _1 H \\rightarrow _6^{12} C + _2^4 He + 4,96 MeV._NEWLINE_Hiilisykliss\xc3\xa4 kiert\xc3\xa4\xc3\xa4 siten periaatteessa vain yksi atomi, ja syklin p\xc3\xa4\xc3\xa4tytty\xc3\xa4 syntynyt hiiliatomi voi jatkaa uudestaan syklin alusta. Sykliin kuluu nelj\xc3\xa4 vetyatomia ja tuloksena on yksi heliumatomi. N\xc3\xa4iden massoja vertaamalla selvi\xc3\xa4\xc3\xa4, ett\xc3\xa4 0,7\xc2\xa0% massasta on muuttunut energiaksi, mik\xc3\xa4 yhden syklin kohdalla vastaa 26,73 MeV energiaa. T\xc3\xa4st\xc3\xa4 osa vapautuu neutriinoina, jotka eiv\xc3\xa4t vuorovaikuta t\xc3\xa4hden materian kanssa eiv\xc3\xa4tk\xc3\xa4 l\xc3\xa4mmit\xc3\xa4 sit\xc3\xa4.\n_START_SECTION_\nToinen haara\n_START_PARAGRAPH_\nAuringossa 0,04\xc2\xa0% hiilisykleist\xc3\xa4 tapahtuu eri lailla. P\xc3\xa4\xc3\xa4haaran viimeisess\xc3\xa4 reaktiossa ei synnyk\xc3\xa4\xc3\xa4n hiili-12- ja helium-4-atomeja, vaan sykli etenee seuraavasti:_NEWLINE_Typpi-15 yhdistyy vedyn kanssa, syntyy happi-16-atomi ja gammafotoni:_NEWLINE__7^{15} N + _1 H \\rightarrow _8^{16} O + \\gamma + 12,13 MeV._NEWLINE_Happi yhdistyy vedyn kanssa, syntyy fluori-17-atomi ja gammafotoni:_NEWLINE__8^{16} O + _1 H \\rightarrow _9^{17} F + \\gamma + 0,6 MeV._NEWLINE_Fluori hajoaa positroniemissiolla:_NEWLINE__9^{17} F \\rightarrow _8^{17} O + e^+ + v_e + 2,76 MeV._NEWLINE_Happi yhdistyy vedyn kanssa, syntyy typpi-14-atomi ja helium-4-atomi:_NEWLINE__8^{17} O + _1 H \\rightarrow _7^{14} N + _2^4 He + 1,19 MeV._NEWLINE_Typpi yhdistyy vedyn kanssa, syntyy happi-15-atomi ja gammafotoni:_NEWLINE__7^{14} N + _1 H \\rightarrow _8^{15} O + \\gamma + 7,35 MeV._NEWLINE_Happi harjoaa positroniemissiolla ja muuttuu typpi-15:ksi:_NEWLINE__8^{15} O \\rightarrow _7^{15} N + e^+ + v_e + 2,75 MeV.\n_START_SECTION_\nHappi-fluori-sykli\n_START_PARAGRAPH_\nHappi-fluori-sykli (tai OF-sykli) on muunnos hiilisyklist\xc3\xa4, joka on merkitt\xc3\xa4v\xc3\xa4 vain massiivisissa t\xc3\xa4hdiss\xc3\xa4. Sykli alkaa, kun hiilisyklin toisen haaran jossakin reaktiossa muodostuukin fluori-18 ja fotoni sen sijaan, ett\xc3\xa4 muodostuisi typpi-14 ja helium-4-atomit._NEWLINE_Happi-17 yhdistyy vetyyn, syntyy fluori-18-atomi ja gammafotoni:_NEWLINE__8^{17} O + _1 H \\rightarrow _9^{18} F + \\gamma + 5,61 MeV._NEWLINE_Fluori hajoaa positroniemissiolla:_NEWLINE__9^{18} F \\rightarrow _8^{18} O + e^+ + v_e + 1,656 MeV._NEWLINE_Happi-18 yhdistyy vetyyn, syntyy fluori-19 ja gammafotoni:_NEWLINE__8^{18} O + _1 H \\rightarrow _9^{19} F + \\gamma + 7,994 MeV._NEWLINE_Fluori yhdistyy vetyyn, syntyy happi-16 ja helium-4:_NEWLINE__9^{19} F + _1 H \\rightarrow _8^{16} O + _2^4 He + 8,114 MeV._NEWLINE_Happi yhdistyy vetyyn, syntyy fluori-17 ja gammafotoni:_NEWLINE__8^{16} O + _1 H \\rightarrow _9^{17} + \\gamma + 0,6 MeV._NEWLINE_Fluori hajoaa positroniemissiolla. Sykli voi alkaa uudestaan:_NEWLINE__9^{17} F \\rightarrow _8^{17} O + e^+ + v_e + 2,76 MeV.'